Waray-Waray News: Typhoon drills iginpapabuhat ni PGMA
By Alice Nicart
Manila (6 October) -- Iginsagdon ni President Gloria Macapagal-Arroyo ha mga membro han Regional Disaster Coordinating Council (RDCC) particular ha Eastern Visayas nga buhaton in "typhoon drills" bisan nga dire mahuhulop an publiko hin ura-ura kun may bagyo nga tiarabot ngan makahimo lugod hin mga pitad nga sadang makatalwas ha ira tikang hin ano man nga problema nga tiarabot kasumpay han maraot daot na panahon.
Sering han Presidente, an "drill" in angay maglalakip han pagtagi han mga molopyo hin hibabroan kun hain hira kukuhaa hin sarakyan, oras hin bagyo, kun hain an ira mga evacuation centers, hasta na an mga buruhaton nga makakalibre ha ira, lakip na an ano man nga pinakaurhi nga notisya han panahon.
Dugang pa han Presidente nga an madagmit nga pagresponde ug pagbububliganay in sigurado nga makakabulig nga maiban-ibanan o malikyan pa ngani in ano man nga destroso ha mga kinabuhi ug propedad, mga hayop ha uma ug mga pananom.
Ginhingadnan pa daw ni Pres. Arroyo an binubuhat han probinsiya han Albay nga kaandaman kun may tiarabot nga maraot nga panahon kay tungod hine, bisan kun pirme daw binibisita an Albay hin bagyo, nalilikyan daw gud an remalaso.
Iginmandu daw daman han Presidente ha RDCC han Eastern Visayas an sagilayon nga pag-aram, ha bug-os nga rehiyon abir daw matudlok kun hain an mga lugar nga masagpi again hin distroso tikang hin bagyo, pagtuno, babaha bisan pa pagsanap han dagat.
Gintagusya naman han Presidente an PAG-ASA tungod han eksakto hine nga pagtalaan han nag-agi nga bagyo "Pablo" nga sinalabay ha syudad han Borongan niyan han kulopay han Martes nga adlaw, Sept. 30. (PIA-Borongan City) [top]
war_Latn eng_Latn war_Latn war_Latn war_Latn war_Latn war_Latn war_Latn